b'\n_START_ARTICLE_\nOrthomolekyl\xc3\xa6r medicin\n_START_SECTION_\nSikkerhed\n_START_PARAGRAPH_\nNogle vitaminer er giftige i h\xc3\xb8je doser og n\xc3\xa6sten alle (med den mulige undtagelse af c vitamin) vil for\xc3\xa5rsage bivirkninger, s\xc3\xa5fremt de gives i h\xc3\xb8je niveauer af overdosering over l\xc3\xa6ngere tid, som det anbefales af orthomolekyl\xc3\xa6re praktiserende l\xc3\xa6ger. S\xc3\xa6rligt de fedtopl\xc3\xb8selige vitaminer er farlige i store doser eftersom disse ophober sig i fedtv\xc3\xa6v og ikke kan udskilles ad urinvejene som det er tilf\xc3\xa6ldet for de vandopl\xc3\xb8selige vitaminer.\n_START_SECTION_\nNyere forskning: c vitamin\n_START_PARAGRAPH_\nNyere studier fra USA drager imidlertid nogle meget interessante konklusioner vedr\xc3\xb8rende vitamin c behandling. I 2013 blev et studie, der omhandlede tuberkulose for\xc3\xa5rsagende bakteriers overf\xc3\xb8lsomhed overfor c vitamin, publiceret i Nature. Dette studie viste at Mycobacterium Tuberculosis i in vitro og in vivo, var ekstremt overf\xc3\xb8lsomme overfor en vitamin c for\xc3\xa5rsaget fenton-reaktion, en reaktion hvor jern og hydrogenperoxid indg\xc3\xa5r i en redoxreaktion og derefter omdannes til ekstremt reaktionsvillige molekyler kaldet frie radikaler. I alle fire pr\xc3\xb8ver, hvoraf alle bakterierne enten var multiresistente eller fuldkommen multiresistente, var alle bakterier efter fire uger dr\xc3\xa6bt. Dog er der ikke foretaget storskala unders\xc3\xb8gelser af c vitamin behandling af tuberkulose i mennesker. Den multiresistente Mycobacterium Tuberculosis er i dag skyld i 190.000 \xc3\xa5rlige d\xc3\xb8dsfald p\xc3\xa5 verdensplan. _NEWLINE_Et andet studie publiceret i Cancer Cell i marts 2017 blev 11 patienter med en aggressiv hjernekr\xc3\xa6ft kaldet glioblastoma (GBM) behandlet med meget store m\xc3\xa6ngder af askorbinsyre (500-1000 gange ADI) intraven\xc3\xb8st tre gange om ugen i n\xc3\xa6sten to m\xc3\xa5neder samtidig med kemoterapibehandling og str\xc3\xa5lebehandling. For patienterne indtr\xc3\xa6ffede d\xc3\xb8den i igennemsnit 4 til 6 m\xc3\xa5neder senere (18-22 m\xc3\xa5neder) end de 14-16 m\xc3\xa5neder, der var tilf\xc3\xa6ldet uden c vitamin.  Et indledende studie, med det form\xc3\xa5l at f\xc3\xa5 en fornemmelse af vitaminets effektivitet, blev desuden foretaget forinden. I studiet deltog 14 ikke-sm\xc3\xa5cellet lungekr\xc3\xa6ft (NSCLC) patienter, som fik intraven\xc3\xb8st c vitamin samtidig med str\xc3\xa5lebehandling og kemiterapi. Pr. april 2017 har 93% af patienterne reageret p\xc3\xa5 kemiterapi- og str\xc3\xa5lebehandling, hvilket er langt h\xc3\xb8jere end de 40%, der normalt reagerer. Desuden viste mere end 30% af de c vitamin behandlede tegn p\xc3\xa5 skrumpende tumorer, hvilket er h\xc3\xb8jere end 15% og 19%, der normalt reagerede. Ingen af de behandlede rapporterede om flere og andre bivirkninger end dem fra kemoterapien og str\xc3\xa5lebehandlingen._NEWLINE_\xc3\x85rsagen til at kr\xc3\xa6ftceller reagerer negativt p\xc3\xa5 c vitamin, mens normale sunde raske celler ikke g\xc3\xb8r, blev unders\xc3\xb8gt i et samarbejde mellem forskerne bag studiet og professorer i str\xc3\xa5lings onkologi og medlemmer af "Free Radical and Radiation Biology Program" ved University of Iowa. En fejl i kr\xc3\xa6ftcellernes metabolisme, der bevirker lavere katalase niveauer for cancer\xc3\xb8se celler end normale raske celler, resulterer i h\xc3\xb8jere niveauer af oxidativ stress, hvilket medf\xc3\xb8rer produktion af flere frie radikaler. Nogle af disse er frie og ustabile former af jern, som reagerer med c vitaminet og danner hydrogenperoxid og andre frie radikaler, der kan for\xc3\xa5rsage skader p\xc3\xa5 DNA\'et. Dette kan enten dr\xc3\xa6be cellerne med det samme eller sv\xc3\xa6kke dem, s\xc3\xa5 de er mere modtagelige overfor str\xc3\xa5lebehandlingen og kemoterapien. Denne skadelige effekt ses ikke i sunde celler, fordi disse har en normal metabolisme, der sikrer at niveauerne af hydrogenperoxid og frit jern holdes under kontrol._NEWLINE_Det er dog vigtigt at n\xc3\xa6vne, at der er meget f\xc3\xa5 studier, der omhandler c vitamin behandling, og de fleste, der er, konkluderer, at c vitamin ikke er effektivt til behandling af bestemte sygdomme. Der er brug for mere forskning til at be- eller afkr\xc3\xa6fte studiernes konklusioner.'